Yrittäjät Suomessa

Suomessa on noin 260 000 yrittäjää.

Yrittäjät tilastoissa 
Suomen Yrittäjien mukaan yrittäjyys on Suomessa kasvussa. Yrittäjiä on yhteensä noin 260 000. Heistä noin 170 000 on yksinyrittäjiä. Kymmenessä vuodessa Suomeen on tullut 40 000–50 000 uutta yksinyrittäjää. Suomen Yrittäjien mukaan luvuista näkee, että työllistämiskynnys on korkea.

Vuonna 2011 Suomessa oli noin 225 000 yrittäjää. 63 % yrittäjistä oli yksinyrittäjiä; 37 % toimi työnantajina. Työllisestä työvoimasta yrittäjät muodostivat 10 prosenttia. Nämä luvut eivät sisällä alkutuotannon toimialoja ja avustavia yrittäjäperheenjäseniä. Alkutuotannossa (maa-, metsä- ja kalatalous) oli noin 27 000 yrittäjää. Heidän lukumääränsä on vähentynyt maatilojen vähentyessä.

Alle 35-vuotiaiden osuus yrittäjistä on pieni. Yksi selitys tälle on, ettei yrittäjäksi ole helppo ryhtyä ilman työelämässä saatua kokemusta ja ammattitaitoa. Yrittäjyys on sitä yleisempää, mitä alhaisempi koulutus sen korkeampi osaamisen taso henkilöllä on yrittäjänä selviämiseen. Yrittäjällä on kyky löytää markkinoilta juuri hänelle sopivaa työtä. Yrittäjyys vaatii monen eri osa-alueen osaamista. Tällaista osaamista ei saa kouluissa. Yrittäjyyskoulutus ei ole Suomessa korkealla. Akateemisesti koulutettujen yrittäjyysaktiivisuus ei ole kovin korkea. Selityksenä tähän on nähty, että mm. kaupallisen ja teknisen alan korkeakoulutus tuottaa asiantuntijoita yritysten ja julkisyhteisöjen palvelukseen, ei niinkään yrittäjiksi.

Yrittäjien osuus työllisistä on suurin Ahvenanmaalla, Etelä- sekä Keski-Pohjanmaalla ja pienin Pohjois-Pohjanmaalla.

Suomalaisista yrittäjistä 58 % toimii ilman omaa ulkopuolista rahoitusta. 47 % omistaa toimitilansa ja 94 % asuu omistusasunnossa. Yrittäjien puolisoista 1/3 on itsekin yrittäjiä.

Naisyrittäjät
Naisyrittäjiä oli Suomessa noin 80 000 vuonna 2015, noin kolmannes kaikista yrittäjistä. Naisten omistamat yritykset ovat pääasiassa pieniä yrityksiä. Naisyrittäjät toimivat usein yksinyrittäjinä. Naisyrittäjistä työnantajina toimi vain runsas neljännes, kun miesyrittäjistä niin teki yli 40 %.

Naisten yrittäjyysaktiivisuus eli osuus työllisistä (7 %) oli lähes puolet pienempi kuin miehillä (13,4 %). Syynä tähän on pidetty naisten koulutus- ja ammatinvalintoja, joiden pohjalta on helpompi työllistyä toisen palvelukseen kuin ryhtyä yrittäjäksi.

Naisten yrityksistä noin 20 prosenttia on yhtiömuotoisia; loput 80 prosenttia toimii elinkeinonharjoittajina eli ns. toiminimiyrittäjinä. Naisyrittäjien määrän kasvusta valtaosa on kanavoitunut yksinyrittämiseen. Yli 10 työntekijää työllistää noin 2 prosenttia naisten yrityksistä.
Neljännes (25 %) naisyrittäjistä on yli 50-vuotiaita.

Naisyrittäjäksi voidaan Suomessa määritellä henkilö, joka täyttää seuraavia naisyrittäjän tunnuspiirteitä:
 oma yritys on hänelle ensisijainen ansiotulonlähde (ei ole palkkatyössä tai pelkkä sijoittaja)
 omistaa kokonaan tai osan yhtiöstä (käyttää äänivaltaa)
 kuuluu yrittäjäeläkevakuutuksen (YEL) piiriin.
 osallistuu yhtiön operatiiviseen toimintaan ja on yhtiössä vastuullisessa asemassa, joko toimitusjohtajana tai hallituksen jäsenenä.
 kokee olevansa naisyrittäjä (subjektiivinen mittari).

Lisäksi Suomessa on useita sivutoimisia naisyrittäjiä, joille yrittäminen on sivutoimista tai puhdasta sijoitustoimintaa.

Naisyrittäjyyttä edistää Suomessa Naisyrittäjyyskeskus. Naisyrittäjien asemaa ajaa Suomen Yrittäjänaiset.

Yrittäjien tulot
Yrittäjän keskimääräiset bruttotulot olivat Suomessa 45 000 euroa vuonna 2011. Lähes kahdella kolmasosalla yrittäjistä tulot alittivat keskipalkan. Yrittäjien tuloista ansiotuloa oli 72 prosenttia ja 28 prosenttia pääomatuloa. Yrittäjän keskimääräinen veroaste oli noin 5 prosenttiyksikköä korkeampi kuin palkansaajan veroaste samalla tulotasolla.

Lähteet 
 Palmgren, Helena (2009), Työterveyslaitoksen tutkimus

Viitteet

Aiheesta muualla 
 Suomen yrittäjät
 Helsingin Yrittäjät
 Suomen Pienyrittäjät ry
 Perheyritysten liitto
  Naisyrittäjyyskeskus ry
 Suomen Yrittäjänaiset ry
 Väitös: Yrittäjäksi opitaan toiminnan kautta

Yrittäjyys
Suomen talous